1.  ปัจจัยความเสี่ยง

    1.  ความเสี่ยงจากการพึ่งพิงกลุ่มบริษัทในเครือ Nissan Motor Group

ในอดีตที่ผ่านมา บริษัทฯ มีลูกค้ารายใหญ่ คือ บริษัทในเครือ Nissan Motor Group (“Nissan”) ซึ่งประกอบไปด้วย Kinugawa Rubber Industrial (“KG”) บริษัท คินูงาว่า (ประเทศไทย) จำกัด และ บริษัท สยามนิสสัน ออโตโมบิล จำกัด (“สยามนิสสัน”) บริษัทฯ ได้มีการขายชิ้นส่วนยางและยางติดเหล็กให้กับโรงงานประกอบรถยนต์ของสยามนิสสัน และขายชิ้นส่วนยางและยางติดเหล็กให้กับ KG เพื่อนำไปส่งให้กับโรงงานประกอบรถยนต์ในต่างประเทศอีกทอดหนึ่ง โดยสัดส่วนของรายได้จากบริษัทในเครือ Nissan คิดเป็นสัดส่วนร้อยละ 74.69, 77.18, 69.70 ,60.16 และ 50.22 ของรายได้รวมตามงบการเงินในปี 2544, 2545, 2546, 2547 และ 2548 ตามลำดับ 

บริษัทฯ ได้ตระหนักถึงความเสี่ยงของการพึ่งพิงกลุ่มบริษัทในเครือนิสสัน ที่อาจจะส่งผลกระทบต่อรายได้ของบริษัทฯ ในอนาคต จึงได้มีความพยายามในการเพิ่มสัดส่วนรายได้ที่มาจากลูกค้ารายอื่นๆ เช่น ผู้ประกอบรถยนต์ยี่ห้ออื่นๆ (มิตซูมิชิ ฮอนด้า และฟอร์ด มาสดา ) ผู้ผลิตชิ้นส่วนประกอบรถยนต์รายอื่นที่มีศักยภาพ (สยามคายาบา, ยานภัณฑ์) และผู้ประกอบรถจักรยานยนต์ (ยามาฮ่า, ไทเกอร์) เป็นต้น ดังที่เห็นจากการเพิ่มขึ้นของสัดส่วนรายได้ที่ไม่ได้มาจากบริษัทในเครือ นิสสันที่มีแนวโน้มเพิ่มมาโดยตลอด คิดเป็นสัดส่วนร้อยละ 24.45, 22.40, 28.50, 37.44 และ 50.22 ตามลำดับ

2.  ความเสี่ยงจากการหมดอายุของสัญญาการถ่ายทอดเทคโนโลยีการผลิตจาก Kinugawa
    Rubber Industrial

บริษัทฯ ดำเนินธุรกิจในการผลิตชิ้นส่วนยางและยางติดเหล็กให้กับสยามนิสสัน โดยได้รับการถ่ายทอดเทคโนโลยีการผลิตจาก KG ซึ่งเป็นผู้ผลิตชิ้นส่วนยางให้กับนิสสัน ในปี 2538 และ 2539 บริษัทฯ ได้ทำสัญญาซื้อเทคโนโลยีการผลิตสำหรับชิ้นส่วนยางจำนวนรวม 30 โมเดล ซึ่งเป็นชิ้นส่วนยางและยางติดเหล็กสำหรับรถยนต์นั่งและรถปิคอัพยี่ห้อนิสสันที่ผลิตในประเทศไทย โดยมีระยะเวลาของสัญญาเท่ากับ 10 ปี 

เนื่องจากสัญญาถ่ายทอดเทคโนโลยีการผลิตดังกล่าวข้างต้นจะสิ้นสุดลงในปี 2549 จำนวน 22 โมเดล ซึ่งเป็นเวลาที่คาดว่าทางนิสสันจะมีการออกรถโมเดลใหม่ บริษัทฯ จึงมีความเสี่ยงหากไม่ได้รับการต่อสัญญาเทคโนโลยีจาก KG ทำให้อาจจะมีผลกระทบต่อรายได้ของบริษัทฯ ในส่วนของสยามนิส นอกจากนี้ บริษัทฯ ยังมีความเสี่ยงหาก KG อาจทำการผลิตชิ้นส่วนยางและยางติดเหล็กสำหรับรถนิสสันที่ประกอบในประเทศไทยด้วยตนเอง หรือให้บริษัท คินูงาว่า (ประเทศไทย) จำกัด (“KGT”) ซึ่งเป็นบริษัทย่อยของ KG ทำการผลิตให้หรือ KG อาจทำการถ่ายทอดเทคโนโลยีให้กับผู้ผลิตชิ้นส่วนยางและยางติดเหล็กในประเทศในกลุ่ม AFTA หรือประเทศที่มีค่าจ้างแรงงานถูก เช่น ประเทศจีน ทำการผลิตและส่งเข้ามายังสยามนิสสัน

อย่างไรก็ตาม เนื่องจากบริษัทฯ และ KG มีความสัมพันธ์กันมาเป็นเวลานาน นับตั้งแต่ปี 2540 ในขณะที่บริษัททั้งสองได้ติดต่อกันมาเป็นระยะเวลาเกือบ 10 ปี CPR ผลิตชิ้นส่วนประกอบรถยนต์ที่มีมาตรฐานตามระบบ QCDM (Quality, Cost, Delivery, and Management) มาตรฐานตามระบบ QCDM ของทางบริษัทฯ ได้รับการยอมรับจาก Nissan Motor Group มาโดยตลอด 

3.  ความเสี่ยงจากความไม่แน่นอนในราคาวัตถุดิบ

บริษัทฯ ดำเนินธุรกิจผลิตชิ้นส่วนยางและยางติดเหล็กที่เป็นส่วนประกอบของรถยนต์และรถจักรยานยนต์ โดยวัตถุดิบหลักของบริษัทฯ ประกอบไปด้วย ยางดิบ ยางสังเคราะห์ เหล็กขึ้นรูป และท่อเหล็ก และวัตถุดิบปลีกย่อยอื่น เช่น น้ำมัน และเคมีภัณฑ์ เป็นต้น โดยการปรับตัวสูงขึ้นของวัตถุดิบประเภทยางจะมีผลกระทบต่อต้นทุนการผลิตของบริษัทฯ บริษัทฯ ได้เล็งเห็นถึงความเสี่ยงจากการเปลี่ยนแปลงของราคายางดิบซึ่งอาจจะมีผลกระทบต่อผลการดำเนินการของบริษัทฯ ในช่วงปี 2548 บริษัทฯ ได้ดำเนินการป้องกันความเสี่ยงดังกล่าว โดยการสั่งซื้อยางโดยตรง จากชาวสวนโดยตรง

นอกจากนั้นบริษัทฯ ยังมีความเสี่ยงจากความผันผวนของราคาเหล็ก โดยที่ผ่านมาบริษัทฯ ได้นำเข้าเหล็กท่อจากประเทศเกาหลีซึ่งมีราคาถูกว่าท่อเหล็กที่จัดซื้อภายในประเทศ 

นอกจากนี้ ตั้งแต่ ปี 2547 ถึง 2548 ราคาของวัตถุดิบทั้งวัตถุดิบประเภทยางและเหล็กมีการปรับตัวสูงขึ้นอย่างต่อเนื่อง และไม่มีแนวโน้มที่จะลดลงเลย ดังนั้น บริษัทฯ จึงได้เจรจากับลูกค้าเพื่อเพิ่มราคาขาย ทั้งนี้แบ่งเบาการรับภาระของการปรับตัวสูงขึ้นของวัตถุดิบดังกล่าว 

4.  ความเสี่ยงจากอัตราแลกเปลี่ยน

เนื่องจากบริษัทฯ มีการขายสินค้าให้กับลูกค้าในต่างประเทศ และได้รับเงินรายได้จากการจำหน่ายสินค้ามาเป็นเงินสกุลเยน จึงทำให้บริษัทฯ มีความเสี่ยงจากการเปลี่ยนแปลงของอัตราแลกเปลี่ยนหากว่าเงินเยนอ่อนตัวลง ซึ่งอาจส่งผลกระทบต่อรายได้ของบริษัทฯ บริษัทฯ มีรายได้ที่เป็นเงินตราต่างประเทศเป็นสัดส่วนเท่ากับร้อยละ 41.34, 40.15, 33.66 และ 34.68 ของรายได้รวมในปี 2545, 2546, 2547 และ 2548 ตามลำดับ 

ถึงแม้ว่าบริษัทฯ จะไม่มีการป้องกันความเสี่ยงจากอัตราแลกเปลี่ยนดังกล่าวในรูปแบบของการทำสัญญาซื้อขายเงินตราต่างประเทศล่วงหน้า (Forward Contract) บริษัทฯ ก็ได้มีการตรวจสอบและเฝ้าสังเกตการเปลี่ยนแปลงของค่าเงินเยนญี่ปุ่นอย่างใกล้ชิด

5.  ความเสี่ยงจากโครงการใหม่

บริษัทฯ ได้ลงทุนในธุรกิจรีดท่อเหล็ก คือ บริษัท ยูชอน ไพพ์ (ไทยแลนด์) จำกัด (YPT) เพื่อผลิตและจำหน่ายท่อเหล็กคุณภาพดีที่จะนำมาใช้เป็นวัตถุดิบในการผลิตชิ้นส่วนยางติดเหล็กของบริษัทฯ ในเดือน ธันวาคม 2547 โดย YPT มีทุนจดทะเบียนเริ่มแรกจำนวน 40 ล้านบาท ซึ่งเป็นการลงทุนของบริษัทฯ จำนวน 20.40 ล้านบาท หรือคิดเป็นร้อยละ 51 ของทุนจดทะเบียนทั้งหมด ภายหลัง YPT ได้จดทะเบียนเพิ่มทุนเป็น 100 ล้านบาท โดยบริษัทฯได้ชำระค่าหุ้นเพิ่มทุนร้อยละ 25 เป็นจำนวนเงิน 15 ล้านบาท เมื่อวันที่ 15 พฤศจิกายน 48 ดังนั้นบริษัทฯ จึงมีสัดส่วนการถือครองหุ้นในบริษัท YPT เป็นร้อยละ 80.40 โดยวัตถุประสงค์ของการจัดตั้ง YPT เพื่อผลิตท่อเหล็ก ที่เป็นวัตถุดิบหลักอีกประเภทหนึ่งของบริษัทฯ เพื่อช่วยลดต้นทุนในการผลิตยางติดเหล็กให้กับบริษัทฯ 

บริษัทฯ มีความเสี่ยงเนื่องจากขาดความรู้ความชำนาญในการดำเนินธุรกิจรีดท่อเหล็ก บริษัทฯ ได้ตระหนักถึงความเสี่ยงดังกล่าวจึงได้ร่วมทุนกับ Yulchon Co., Ltd. (Korea) ซึ่งเป็นบริษัทที่มีความชำนาญในการผลิตท่อเหล็กและรีดท่อเหล็กในประเทศเกาหลีใต้มาเป็นเวลานานโดยมีสัญญาการร่วมทุน ซึ่งเป็นการร่วมลงทุนโดย Yulchon Co., Ltd. (Korea) นำเครื่องจักรมาลงเป็นทุน และได้ส่งช่างเทคนิค ชาวเกาหลี ที่มีความชำนาญและประสบการณ์ในการรีดท่อเหล็กมาเป็นผู้ควบคุมการผลิต บริษัทฯ จึงมีความเสี่ยง หากในอนาคต Yulchon Co., Ltd. (Korea) ขายหุ้นและไม่ร่วมลงทุนต่อ บริษัทฯ จะต้องสรรหาตัวบุคลากรที่มีความชำนาญและประสบการณ์ในการผลิตท่อเหล็กใหม่ 

6.  ความเสี่ยงจากการที่บริษัทฯ มีผู้ถือหุ้นรายใหญ่เกินกว่าร้อยละ 50

กลุ่มวณิชวิศิษฎ์กุล ซึ่งเป็นกลุ่มผู้บริหารบริษัทฯ ถือหุ้นทั้งหมดเท่ากับร้อยละ 59.77 ของจำนวนหุ้นที่ชำระแล้วทั้งหมด ( ณ วันปิดสมุดทะเบียนผู้ถือหุ้น เมื่อวันที่ 1 กันยายน 2548 ) ซึ่งทำให้กลุ่มวณิชวิศิษฎ์กุล สามารถควบคุมมติที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการ หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของจำนวนเสียงทั้งหมดของที่ประชุมผู้ถือหุ้น ดังนั้นผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้ นอกจากนี้ ผู้ถือหุ้นของตระกูลวณิชวิศิษฎ์กุล จำนวน 3 ท่าน ยังดำรงตำแหน่งกรรมการในบริษัทฯ และทั้ง 3 ท่านเป็นกรรมการผู้มีอำนาจลงนามผูกพันบริษัทฯ ซึ่งทำให้บริษัทฯ มีความเสี่ยงจากการที่กรรมการในกลุ่มวณิชวิศิษฎ์กุลสามารถลงนามผูกพันบริษัทฯ ในเรื่องของการดำเนินกิจการได้ บริษัทฯ ได้ตระหนักถึงความเสี่ยงดังกล่าวและได้มีการกำหนดขอบเขตอำนาจหน้าที่ของคณะกรรมการชุดต่างๆ และอำนาจหน้าที่ของกรรมการผู้จัดการอย่างชัดเจนแล้ว 

7.  ความเสี่ยงจากการพึ่งพิงผู้บริหาร

เนื่องด้วยบริษัท ซีพีอาร์โกมุ อินดัสเตรียล จำกัด (มหาชน) ก่อตั้งและประสบความสำเร็จในการดำเนินกิจการด้วยแนวทางการบริหารงานของผู้บริหารบริษัทฯ คือ นายนพดล วณิชวิศิษฎ์กุล ผู้ก่อตั้งบริษัทฯ มาโดยตลอดเสมือนหนึ่งว่าบริษัทฯ ต้องพึ่งพา นายนพดล วณิชวิศิษฎ์กุล บริษัทฯ จึงมีความเสี่ยงจากการที่กลุ่มของนายนพดล วณิชวิศิษฎ์กุล อาจลดสัดส่วนการถือหุ้นในบริษัทฯ ลงหรือออกจากการเป็นผู้บริหารของกิจการ บริษัทฯ ได้ตระหนักถึงความเสี่ยงในการพึ่งพิงในตัวผู้บริหารดังกล่าวและได้มีนโยบายที่จะผลักดันให้มีการบริหารงานในลักษณะของทีมงานมากขึ้นในอนาคต